C 361/11

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2019/C 361/10)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„BERGAMOTE(S) DE NANCY”

EU br.: PGI-FR-0195-AM01 – 30.10.2017.

ZOI () ZOZP (X)

1. Skupina koja podnosi zahtjev i legitimni interes

Naziv: Association des Fabricants de Bergamote de Nancy IGP Adresa: co AIAL - 2, avenue de la forêt de Haye - ENSAIA – UDL/BP 172 54 505 VANDOEUVRE-LES-NANCY Cedex FRANCUSKA

E-pošta: Bergamote-de-nancy@iaa-lorraine.fr

Sastav: skupinu čine proizvođači bombona „Bergamote(s) de Nancy”. U tom smislu ima legitimni interes predložiti izmjenu specifikacije.

2. Država članica ili treća zemlja

Francuska

3. Rubrika specifikacije proizvoda na koju se primjenjuje izmjena

☒ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo: dodavanje pojašnjenja o pakiranju bombona, ažuriranje kontaktnih podataka, kontrolnih tijela, nacionalnih zahtjeva

4. Vrsta izmjene

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

5.1. Rubrika „Naziv proizvoda”

Naziv „Bergamote(s) de Nancy” zamjenjuje se sljedećim: „Bergamote de Nancy”/„Bergamotes de Nancy” jer se oba naziva upotrebljavaju za označivanje bombona pojedinačno ili za označivanje bombona kada se pakira na veliko ili u maloprodajnim jedinicama.

5.2. Rubrika „Opis proizvoda”

Sastojcima koji se upotrebljavaju dodaje se glukozni sirup jer je izostavljen u opisu proizvoda iako je naveden u dijelu koji se odnosi na metodu proizvodnje u specifikaciji.

Izraz „eterično ulje bergamota” zamijenjen je izrazom „esencija bergamota” u svrhu usklađenosti s promjenama važećeg zakonodavstva u pogledu aroma (Uredba (EU) br. 1334/2008).

Rečenica:

„”Bergamote(s) de Nancy” jest bombon koji se sastoji od kuhanog šećera […]”

zamjenjuje se rečenicom:

„”Bergamote de Nancy”/„Bergamotes de Nancy” jest bombon koji se isključivo sastoji od šećera […]”.

Izraz „kuhanog” izbrisan je jer opisuje rezultat metode proizvodnje za sastojak, a ne sastav bombona.

U pogledu smjese koja odgovara neohlađenom bombonu, dodana je rečenica „Prirodna boja bombona dobiva se kuhanjem na otvorenom plamenu.”. Predmetna odredba, koja se spominje i u metodi proizvodnje, ponavlja se jer ukazuje na glavnu značajku bombona.

Zahvaljujući tom načinu kuhanja rastopljena smjesa prirodno poprima jantarnu boju bez potrebe za dodavanjem bojila.

Dodano je da je „Bergamote de Nancy”/„Bergamotes de Nancy”„tvrdi” bombon. Budući da je rezultat kuhanja šećera, tvrdoća nije nov, već karakterističan element bombona. Dodavanjem ovog pridjeva želi se pojasniti opis proizvoda.

Rečenica „Jede se u stanju” izbrisana je jer ne predstavlja opisni element proizvoda.

Izbrisana je rečenica „Bergamote de Nancy ne sadržava kemijske proizvode ni bojila, osim prethodno navedenih sastojaka.”. Zadržan je jedino tekst s pravilima specifičnima za proizvod.

Izbrisana je rečenica „To je jedina tradicionalna francuska slastica čiju aromu određuje prirodna esencija bergamota.”. Navod nije koristan jer nije zabranjeno proizvoditi ostale bombone koji sadržavaju esenciju bergamota.

— Pojedinačno pakiranje bombona:

U dijelu „Opis proizvoda” dodana je rečenica „Bombon „Bergamote de Nancy”/„Bergamotes de Nancy” pakira se pojedinačno.”.

Bomboni bi se mogli lako međusobno zalijepiti, zbog čega postaju neprozirni, poprimaju mliječnu boju i dolazi do promjene njihove konzistencije (bomboni su manje tvrdi i ljepljivi su pod zubima). Prerađivači pakiraju bombone pojedinačno kako bi ih zaštitili od zraka te zajamčili njihovo bolje i dulje čuvanje. Prema tome pojedinačno pakiranje koje se provodi brzo te uz najmanje moguće rukovanje omogućuje očuvanje specifične kvalitete bombona „Bergamote de Nancy”/„Bergamotes de Nancy”, prvenstveno njegove prozirnosti i tvrdoće.

5.3. Rubrika „Zemljopisno područje”

Izbrisano je upućivanje na pokrajinu „Lorraine” jer su granice i naziv regije izmijenjeni u skladu s promjenama francuskih administrativnih regija. Zadržan je jedino popis departmana. Zemljopisno područje ostaje nepromijenjeno.

— Pojedinačno pakiranje na zemljopisnom području:

Dodana je rečenica „Proizvodnja i pojedinačno pakiranje bombona provode se na zemljopisnom području.” kako bi se jasno utvrdile faze koje se provode na zemljopisnom području. Pojedinačno pakiranje provodi se neposredno nakon rezanja smjese u bombone s obzirom na njezinu osjetljivost na vlažnost zraka i rukovanje. To omogućuje brzo zatvaranje bombona u ambalažu kako bi se što bolje i dulje očuvali.

5.4. Rubrika „Dokaz o podrijetlu”

Elementi koji omogućuju osiguranje sljedivosti predstavljeni su u obliku tablice u kojoj su utvrđene sljedeće etape: „Prihvat i skladištenje sirovina”, „Proizvodnja i pojedinačno pakiranje” i „Pakiranje, skladištenje i prodaja”. Dodani su elementi koji omogućuju sljedivost: „tehnička dokumentacija”, „rezultati analiza” itd. Navedenim izmjenama, kojima se želi poboljšati provedba sljedivosti proizvoda, preuzete su trenutačne prakse, koje nisu bile dovoljno precizno utvrđene u specifikaciji.

5.5. Rubrika „Metoda proizvodnje”

Odlomak „Prostori i materijali za proizvodnju bombona Bergamote de Nancy moraju biti usklađeni s higijenskim propisima utvrđenima važećim zakonodavstvom (Uredba br. 91-409 od 26. travnja 1991.). ” izbrisan je jer upućuje na opće propise.

U svrhu pojašnjenja različitih faza metoda proizvodnje dodan je prikaz životnog ciklusa proizvoda. To dodavanje ne podrazumijeva izmjenu metode proizvodnje, nego shematski prikaz u obliku tablice.

Upotrijebljene sirovine:

Odredba „glukozni sirup R43 ili R45” zamijenjena je odredbom „glukozni sirup s ekvivalentom dekstroze između 35 i 41” jer izrazi R43 i R45 odgovaraju trgovačkim upućivanjima dobavljača za isti ekvivalent dekstroze. Upućivanje na točnu definiciju nije važno za proizvod.

Izraz „prirodna esencija bergamota u skladu s europskom Direktivom EEZ 88.388 i normom NF T75 2015 (Prilog br. 5)” zamijenjen je izrazom „esencija bergamota u skladu s važećim europskim zakonodavstvom”. Navedena izmjena omogućuje upućivanje na opće norme, koje se mogu mijenjati. Njome nije izmijenjen upotrijebljeni sastojak.

Voda je dodana kao sirovina jer služi za pripremu smjese prije nego što ispari tijekom kuhanja. Tim dodavanjem želi se unijeti sastojak izostavljen u specifikaciji zbog njegova isparivanja, iako je neophodan za proizvodnju proizvoda. Dodana je rečenica „eventualno otpaci iz prethodne proizvodnje „Bergamote de Nancy”/„Bergamotes de Nancy” do najviše 15 % mase tijekom prerade.”.

Navedenim dodavanjem želi se odobriti upotreba otpadaka iz prethodne proizvodnje proizvoda koji nisu mogli biti obuhvaćeni ZOZP-om nakon rezanja bombona: bomboni koji su odbačeni jer su slomljeni ili izobličeni. Ti se otpaci upotrebljavaju u trenutku pripreme smjese. Kako ta praksa ne bi imala učinak na svojstva gotova proizvoda, udio upotrijebljenih otpadaka ograničen je na 15 %. To nema učinak na sastav smjese s obzirom na činjenicu da ponovno upotrijebljeni proizvodi (ohlađena smjesa) sami ispunjavaju zahtjeve u pogledu istog sastava. Ta praksa održava prakse gospodarskih subjekata koji posluju u ovom sektoru. Prema tome svrha je tog dodavanja kodifikacija praksi.

Postupak proizvodnje:

Dodan je sljedeći odlomak:

„(a) Priprema smjese: Ova faza sastoji se od rastapanja šećera i otpadaka iz prethodne proizvodnje koji se možda upotrebljavaju u vodi. Nakon toga dobiva se konačna mješavina (smjesa) dodavanjem glukoznog sirupa. Sve zajedno dovodi se do vrenja, a smjesa se pročišćuje obiranjem.”.

Svrha je navedenog odlomka pojašnjavanje faze pripreme smjese, koja nije izričito objašnjena u važećoj specifikaciji. Time se kodificiraju dugotrajne prakse proizvođača te se, zahvaljujući boljem opisu praksi, jamči dobivanje kvalitete proizvoda.

Proizvodnja bombona:

Odredba:

„šećer se kuha „na otvorenom plamenu”, a nakon kuhanja „u razlomljenom obliku” (pri čemu temperatura iznosi približno 150 °C), ubacuje se prirodna esencija bergamota u količini od najmanje 2 grama na kilogram smjese”

zamjenjuje se sljedećim:

„Smjesa se kuha na otvorenom plamenu, a nakon kuhanja „u razlomljenom obliku”, odnosno pri temperaturi od 152 °C (+ ili –5 °C), u nju se u samo jednom navratu ubacuje esencija bergamota u količini od 2 g (+ ili –10 %) na kilogram kuhane smjese, pri čemu zdjela mora biti uklonjena s plamena. Ubacivanje esencije bergamota mora biti dovoljno brzo kako bi se izbjegao pretjerani gubitak esencije u okolinu. Ubacivanje se provodi uz umjereno miješanje kako bi se u potpunosti izbjegao rizik od prerane kristalizacije šećera.”

Navedenom izmjenom želi se točno i precizno opisati faza proizvodnje bombona. U važećoj specifikaciji navodi se da se kuha šećer. U stvarnosti kuha se smjesa, koja se među ostalim sastoji od šećera. Osim toga, zamjenom raspona temperature za kuhanje „u razlomljenom obliku” (152 °C (+/–5 °C) želi se olakšati kontrola. Konačno, opisan je način ubacivanja esencije bergamota (samo jednaput, dok je posuda uklonjena s vatre) i bolje je utvrđeno doziranje esencije bergamota na kilogram smjese (2 grama (+/–10 %). Veća preciznost u pogledu doze važna je kako bi se zajamčilo dobivanje željenog okusa. Ako doza nije dovoljna, bombon neće imati svoj specifičan okus. Ako je doza prekomjerna, bombon će biti prejaka i neugodna okusa. Navedenim izmjenama ne dovode se u pitanje ni specifičnosti proizvoda ni uzročna povezanost sa zemljopisnim područjem.

Rečenica:

„Izlivena smjesa hladi se na rashladnom stolu ili mramornoj ploči, nakon čega se izrađuje rukama (s pomoću valjka, kalupa) ili u uređaju za valjanje.”

zamjenjuje se rečenicom:

„Smjesa se hladi na rashladnom stolu ili na mramornoj ploči, koji se moraju prethodno nauljiti uljem ili kuhinjskom masti. Smjesa se nakon toga izrađuje rukama i oblikuje kalupom ili mehanički, uređajem za valjanje.”.

Prema tome hlađenje i oblikovanje bombona dopunjeni su kako bi se bolje opisala praksa prerađivača. Gospodarski subjekti ne raspolažu rashladnim stolovima koji bi mogli odgovarati stolovima koji zadržavaju nisku temperaturu, nego stolovima od različitih materijala ili mramornim pločama, koje omogućuju rashlađivanje smjese tijekom njezina izlijevanja zahvaljujući temperaturnoj razlici.

— Pojedinačno pakiranje bombona:

Rečenica „Proizvod se pojedinačno pakira u prozirnu ambalažu kako bi se očuvala vlažnost te izbjeglo međusobno prianjanje bombona.” dodana je u dio specifikacije pod naslovom „Metoda proizvodnje” kako bi se uskladili metoda dobivanja proizvoda, opis proizvoda i definirano zemljopisno područje na kojem se ta faza odvija. Pojedinačno pakiranje proizlazi iz ustaljene prakse proizvođača.

Pojedinačno pakiranje bombona na zemljopisnom području povezano je s potrebom za pakiranjem bombona neposredno nakon njegove proizvodnje kako bi se izbjeglo propadanje proizvoda, na primjer, kako bomboni ne bi međusobno prianjali, što dovodi do nepoštovanja opisa proizvoda (oblik bombona), no predug kontakt sa zrakom nakon proizvodnje, a prije pakiranja isto tako može dovesti do izmjene izgleda proizvoda; bomboni postaju neprozirni i poprimaju mliječnu boju. Izmijenjena je konzistencija (bomboni su manje tvrdi i ljepljivi su pod zubima). Prerađivači pakiraju bombone pojedinačno kako bi ih zaštitili od zraka te zajamčili njihovo bolje i dulje čuvanje. Prema tome pojedinačnim pakiranjem koje se provodi brzo i uz najmanje moguće rukovanje omogućuje se očuvanje specifične kvalitete bombona „Bergamote de Nancy”/„Bergamotes de Nancy”, ponajprije njegove prozirnosti i tvrdoće.

5.6. Rubrika „Povezanost”

Čitavo poglavlje „Povezanost sa zemljopisnim područjem” sažeto je i restrukturirano kako bi se bolje istaknule specifičnosti zemljopisnog područja, specifičnosti proizvoda te uzročna povezanost. Izmijenjen je oblik, no povezanost između proizvoda i područja ostaje nepromijenjena.

Uzimajući u obzir novi tekst, dio „Povezanost sa zemljopisnim područjem” jedinstvenog dokumenta prilagođen je kako bi se uskladio s odredbom o najviše 2 500 riječi u jedinstvenom dokumentu, a u skladu s člankom 6. Provedbene uredbe (EU) br. 668/2014.

Nadalje, prilozi su izbrisani jer je njihov sadržaj ugrađen u specifikaciju (mapa zemljopisnog područja) ili nije obvezujući (sažetak specifikacije ulja bergamota u skladu s normom AFNOR NF T 75-215). Riječ je o formalnim izmjenama koje ne utječu na važeće odredbe.

5.7. Rubrika „Označivanje”

Izraz „Naziv proizvoda: „Bergamote de Nancy”” zamjenjuje se sljedećim: „Naziv proizvoda: „Bergamote de Nancy” ili „Bergamotes de Nancy”” jer se upotrebljavaju oba naziva. Općenito, naziv „Bergamote de Nancy” spominje se na pojedinačnoj ambalaži bombona, dok se naziv „Bergamotes de Nancy” pojavljuje na zajedničkom pakiranju (vrećice, kutije itd.).

Izraz „navod „Prirodna esencija bergamota”” zamijenjen je sljedećim: „navod „Esencija bergamota” na popisu sastojaka dopunjen navodom „Esencija bergamota jest prirodni proizvod” ili „Esencija bergamota jest prirodna””, kako je već navedeno u drugom stavku točke 5.2. ove bilješke. Međutim, unošenjem tih rečenica omogućeno je izbjegavanje izvedenih proizvoda koji bi mogli dovesti do nedosljednosti s važećom specifikacijom.

Izraz „datum isteka (utvrđen na najviše četiri mjeseca od datuma proizvodnje) kojim se utvrđuje proizvodna serija primjenom formulacije: „najbolje iskoristiti prije...”” zamjenjuje se sljedećom rečenicom: „minimalni rok trajanja, koji je utvrđen kao najviše 8 mjeseci od datuma proizvodnje”.

Navedenom izmjenom minimalni rok trajanja produljen je s četiri mjeseca na osam mjeseci jer su se promijenili marketinški kanali i proširila distribucija proizvoda. U tom kontekstu rok od četiri mjeseca pokazao se pretjerano ograničavajućim. Produljenjem minimalnog roka trajanja ne dovode se u pitanje specifičnosti proizvoda ako je rok utvrđen na osam mjeseci. Provedena su ispitivanja u pogledu starenja i organoleptička ispitivanja te se rokom od osam mjeseci ne dovode u pitanja značajke i specifičnosti bombona. Nadalje, pojedinačno pakiranje pridonosi čuvanju bombona.

5.8. Rubrika „Ostalo”

— Pakiranje na veliko ili u maloprodajnim jedinicama

Rečenica: „stavlja se na tržište: na veliko (više od 1 kg) ili u maloprodajnim jedinicama u metalnim ili kartonskim kutijama ili u vrećicama od prozirnih materijala, osim polietilenskih vrećica” dodana je u specifikaciju u svrhu postizanja veće preciznosti oblika u kojima je proizvod dostupan. Navedeni oblici pakiranja odgovaraju oblicima koje proizvođači tradicionalno upotrebljavaju. Upotreba polietilenskih vrećica zabranjena je jer taj materijal zbog svojeg sastava dovodi do bržih promjena bombona, među ostalim u pogledu kriterija boje i prozirnosti.

— Ažuriranje podataka:

Dodani su podaci o nadležnom tijelu države članice, a podaci o skupini koja podnosi zahtjev ažurirani su jer su se promijenili.

— Kontrolna tijela:

Podaci za kontakt kontrolnog tijela zamijenjeni su podacima nadležnog tijela u području kontrole. Tom se izmjenom želi izbjeći izmjenu specifikacije u slučaju promjene kontrolnog tijela.

— Nacionalni zahtjevi:

Glavne točke na kojima je potrebno provesti kontrolu dodane su u nacionalne zahtjeve u skladu s važećim nacionalnim propisima.

JEDINSTVENI DOKUMENT

„BERGAMOTE DE NANCY”/„BERGAMOTES DE NANCY”

EU br.: PGI-FR-0195-AM01 – 30.10.2017.

ZOI () ZOZP (X)

1. Naziv

„Bergamote de Nancy”/„Bergamotes de Nancy”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 2.3. Kruh, fino pecivo, kolači, slastice, keksi i drugi pekarski proizvodi.

3.2. Opis proizvoda na koji se odnosi naziv iz točke 1.

„Bergamote de Nancy”/„Bergamotes de Nancy” jest bombon koji se sastoji isključivo od šećera, glukoznog sirupa i esencije bergamota. Njegova prirodna boja dobiva se kuhanjem na otvorenom plamenu.

„Bergamote de Nancy”/„Bergamotes de Nancy” jest slastičarski proizvod, prozirni tvrdi bombon jantarne boje, kvadratnog i ravnog oblika jedinične mase od 2 do 5 grama.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Jedine upotrijebljene sirovine jesu:

— šećer tipa br. 1 EEZ ili br. 2 EEZ,

— glukozni sirup s ekvivalentom dekstroze između 35 i 41,

— esencija bergamota,

— voda.

3.4. Posebni proizvodni postupci koji se moraju provesti na definiranom zemljopisnom području

Faze koje se provode na zemljopisnom području u rasponu su od pripreme smjese do oblikovanja pojedinačnih bombona.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se pakira pojedinačno u prozirnu ambalažu kako bi se očuvala vlažnost te izbjeglo međusobno prianjanje bombona, što bi dovelo do promjena značajki izgleda bombona.

Pojedinačno pakiranje proizvoda provodi se neposredno nakon rezanja smjese u bombone jer je bombon vrlo osjetljiv na vlažnost zraka. Bomboni bi se mogli lako međusobno zalijepiti, zbog čega postaju neprozirni, poprimaju mliječnu boju i dolazi do promjene njihove konzistencije (bomboni su manje tvrdi i ljepljivi su pod zubima). Prerađivači pojedinačno pakiraju bombone kako bi ih što prije zaštitili od zraka te zajamčili njihovo bolje i dulje čuvanje. Pojedinačno pakiranje koje se provodi na zemljopisnom području omogućuje očuvanje specifične kvalitete bombona „Bergamotes de Nancy”, ponajprije njegove prozirnosti i tvrdoće.

Bomboni „Bergamote de Nancy”/„Bergamotes de Nancy” pakiraju se u pojedinačna pakiranja i prodaju u različitim oblicima:

— na veliko, u pakiranjima mase veće od 1 kg, ili

— u maloprodajnim jedinicama u metalnim ili kartonskim kutijama ili u vrećicama od prozirnih materijala, osim polietilenskih vrećica.

3.6. Posebna pravila za označivanje proizvoda na koji se odnosi registrirani naziv

Na svakoj ambalaži mora biti navedeno sljedeće:

— naziv „Bergamote de Nancy”/„Bergamotes de Nancy”,

— navod „Esencija bergamota” na popisu sastojaka dopunjen navodom „Esencija bergamota jest prirodni proizvod” ili „Esencija bergamota je prirodna”,

— podaci o proizvođaču,

— minimalni rok trajanja, koji je utvrđen kao najviše osam mjeseci od datuma proizvodnje.

4. Sažeta definicija zemljopisnog područja

Zemljopisno područje obuhvaća područje sljedećih departmana:

— Meurthe i Moselle,

— Meuse,

— Moselle,

— Vosges.

5. Povezanost sa zemljopisnim područjem

Posebnosti zemljopisnog područja

Grad Nancy glavni je grad pokrajine Lorraine, a povijesno je bio glavni grad vojvodstva Lorraine, koje je postojalo do 1766., kada je pripojeno Kraljevini Francuskoj. Nancy je u tom razdoblju bio sjedište dvora vojvodstva Lorraine.

Pastila s bergamotom prvi se put spominje u radu koji je 1751. napisao (francuski slastičar) Gilliers, glavni slastičar na dvoru Stanislava I. Leszczyńskog, posljednjeg vojvode Lorene i Bara. U tom djelu nabrojeni su svi proizvodi, pribor i tehnike koje slastičar upotrebljava, a posebno je opisana slastica u obliku pastile aromatizirane prirodnom esencijom bergamota. U to se vrijeme ta mirisna pastila upotrebljavala kako bi se postigao ugodan dah.

Nakon toga 1857. slastičar Jean Frederic Godefroy Lillich utvrdio je konačni postupak izrade bombona „Bergamot de Nancy”/„Bergamotes de Nancy”, nakon što je uspio bolje fiksirati aromu u kuhanom šećeru.

Slastičari pokrajine Lorraine stječu i prenose to znanje i umijeće izrade bombona „Bergamot de Nancy”/„Bergamotes de Nancy”.

Postupak dobivanja te slastice poseban je: radi se o mješavini šećera i vode koja se kuha, „u razlomljenom obliku”, na temperaturi od približno 152 °C. Nakon dodavanja prirodne esencije bergamota smjesa se izlijeva na pladanj i reže se s pomoću kalupa ili uređaja za valjanje.

Posebnosti proizvoda

Bombon „Bergamote de Nancy”/„Bergamotes de Nancy” ima sljedeće značajke:

— prozirni i tvrdi bombon kvadratnog oblika,

— s mirisom bergamota,

— prirodne jantarne boje.

Bombon „Bergamote de Nancy”/„Bergamotes de Nancy” uživa odavno stečeni ugled koji prelazi granice pokrajine Lorraine.

Uzročna povezanost

Povezanost sa zemljopisnim područjem bombona „Bergamote de Nancy”/„Bergamotes de Nancy” temelji se na njegovoj potvrđenoj kvaliteti i ugledu.

Pastila s bergamotom prvotno je osmišljena na dvoru vojvodstva Lorraine, koji se nalazio u Nancyju, i upotrebljavala se za osvježavanje daha. Činjenica da je bombon zbog njegove tvrdoće potrebno cuclati podrazumijeva sporo uživanje u bombonu, što omogućuje razvoj olfaktivnih svojstava prirodne esencije bergamota u ustima. Nastavila se isključiva upotreba prirodne esencije bergamota, koja je glavna značajka identiteta te slastice jer nosi naziv bergamota, agruma čija se prirodna esencija upotrebljava, i grada u kojem je stvorena: Nancy

Bombon „Bergamote de Nancy”/„Bergamotes de Nancy” svoju tvrdoću duguje kuhanju šećera. Znanje i umijeće slastičara iz zemljopisnog područja sastoji se od toga da se smjesa, koju čine voda i šećeri, na otvorenom plamenu kuha na temperaturi od približno „150 °C”, što odgovara kuhanju „u razlomljenom obliku”. Šećer se kuha i hlađenjem postaje tvrd i lomljiv kao staklo. Nadalje, tim načinom kuhanja poprima prirodnu jantarnu boju. Moderne tehnike kuhanja šećera u vakuumu omogućuju dobivanje tvrdog bombona, ali zahtijevaju dodavanje bojila kako bi bombon poprimio svoju boju. Prema tome bombon „Bergamote de Nancy”/„Bergamotes de Nancy” stječe svoje specifičnosti zahvaljujući izvornom postupku dobivanja koji su razvili slastičari iz Nancyja.

Ugled bombona „Bergamote de Nancy”/„Bergamotes de Nancy” prešao je granice pokrajine Lorraine i međunarodne granice. Tijekom Svjetske izložbe održane 1909. ta je slastica predstavljena javnosti u metalnim kutijama na kojima je sitotiskom otisnut Stanislavov trg u Nancyju. Ta je slastica opisana u radu pod naslovom „Lorraine: produits du terroir et recettes traditionnelles” (Lorraine: lokalni proizvodi i tradicionalni recepti) [ur. J. Froc, M. Hyman, Ph. Hyman i dr.]; s predgovorom predsjednika Regionalnog vijeća pokrajine Lorraine] iz kolekcije „Inventaire du patrimoine culinaire de la Lorraine” (Popis kulinarske baštine regije Lorraine) (izdanje iz 1998., str. 90. - 91.). Osim toga, definirana je i u kulinarskoj enciklopediji Larousse Gastronomique (izdanje iz 2000., str. 105.).

To je jedina tradicionalna francuska slastica čiju aromu određuje prirodna esencija bergamota. Zauvijek je povezana sa znanjem, umijećem i ugledom grada Nancy i pokrajine Lorraine.

Upućivanje na objavu specifikacije

(članak 6. stavak 1. drugi podstavak ove Uredbe)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) SL L 343, 14.12.2012., str. 1.